Agrizzi kry hartaanval in hospitaal | Netwerk24
Deur Meghan Lawrence 22 Oktober 2020 10:53
Angelo Agrizzi, voormalige Bosasa-bedryfshoof en fluitjieblaser wat om sy lewe veg in die waakeenheid van 'n private hospitaal in Johannesburg, het 'n hartaanval gekry.
Adv. Daniel Witz, Agrizzi se prokureur, sê die dokters kon daarin slaag om hom weer by te bring en te stabiliseer.
"Hy is in 'n baie ernstige toestand."
Hy het die hartaanval deur die loop van die nag gekry.
Angelo Agrizzi verlede week in die hof. Foto: Arisa Janse van Rensburg
Hy is Maandag na die private hospitaal oorgeplaas nadat hy verlede Donderdag uit die Johannesburgse gevangenis na die Chris Hani Baragwanath-hospitaal geneem is.
Hy was voor die hartaanval reeds in 'n kritieke toestand en is aan lewensondersteunende masjiene gekoppel.
Op navraag of Agrizzi se vrou en kinders hom nou in die hospitaal mag besoek, het Witz gesê hulle het probeer om toestemming te kry, maar die versoek is afgekeur.
Witz word ook nie by hom toegelaat nie.
Daar is ten spyte van sy ernstige toestand nege beamptes van die departement van korrektiewe dienste (DKD) wat buite die saal waghou.
LEES OOK: 9 wagte bewaak 'bewustelose Agrizzi' in hospitaal
Agrizzi is verlede Woensdag tronk toe nadat sy aansoek om borgtog misluk het.
Hy het saam met Vincent Smith, voormalige ANC-LP, op aanklagte van korrupsie ter waarde van R800 000 in die hof verskyn nadat hy glo Bosasa-geld aan Smith oorbetaal het.